[Innocentius Episcopus servus servorum Dei, dilecto filio ..... Abbati Clun. salutem et Apostolicam Benedictionem. Quantò ordinem Cluniacensium observantia regulæ strictiori vigere conspicimus et florere, tantò magis delectamur et cupimus nos ad illa semper promptiores haberi, per quæ personarum ejusdem ordinis consulatur quieti, caveatur dispendiis, et gravaminibus occurratur. Cum igitur, sicut nobis exponere curavisti, per Sedis Apostolicæ providentiam prohibitum fuerit et statutum, ne Cluniacensis ordinis Abbas quispiam vel Prior Prioratum, vel Grangiam, Pensionem, seu Monachalem Præbendam personæ concedere sæculari, aut vendere vel alienare quoquomodo aliquam possessionem præsumat, absque Patris Abbatis vel Prioris et Conventus sui consilio et consensu; quidam tamen Abbates et Priores Ecclesiarum immediatè tuo Monasterio subjectarum, absque tuo et prædecessorum tuorum, et aliquando Conventuum earumdem consensu et consilio, concedere Prioratus, Grangias, Pensiones, et Præbendas, ac possessiones alienare et vendere præsumpserunt, contra statuta et inhibitionem Sedis Apostolicæ temerè veniendo. Quare nobis humiliter supplicasti ut indemnitati Ecclesiarum ipsarum debitorum onere gravatarum providere super his misericorditer curaremus. Nos igitur personam tuam et Cluniacensem ordinem illa favoris gratia prosequentes, quod libenter tuis postulationibus in iis, quæ tibi, et Ecclesiis, ac personis Monasterio tuo subjectis profutura novimus, intendamus; tuis precibus inclinati hujusmodi venditiones et alienationes, necnon concessiones Prioratuum, Grangiarum, Pensionum, ac Præbendarum ipsarum contra inhibitionem et statuta Sedis Apostolicæ attentatas nuntiantes irritas et inanes, quod præfati Abbates et Priores ad solutionem præbendarum et pensionum ipsarum compelli nequeant auctoritate tibi præsentium indulgemus. Nulli ergo, etc. Datum Lugduni IV. Nonas Aprilis. Pontificatus nostri anno III.]